Hoe kinders se speelgoed ontwikkel het - Jou Gesin | Solidariteit WêreldJou Gesin | Solidariteit Wêreld
Tuis › Artikels › Hoe kinders se speelgoed ontwikkel het
Hoe kinders se speelgoed ontwikkel het
Woensdag | 24 Oktober | 2018
Die kanse is dat niks aan vandag se speelgoed vir jou bekend is nie. Die goed waarmee ons grootmense gespeel het lyk vir ons kinders en kleinkinders verouderd en uit die oude doos.
Met die versnellende pas van tegnologiese verandering in die 21ste eeu, is geen aspek van ons lewens onaangeraak gelaat nie, en speelgoed is beslis nie ʼn uitsondering nie. Speelgoedkarretjies en poppe sal waarskynlik altyd met ons wees ─ per slot van sake, seuns en meisies sal altyd seuns en meisies wees ─ maar selfs dié het beduidend verander ─ en sal aanhou verander. Ander het deur die tye meesal hul oorspronklike vorm behou.
Dalk herken ons nie meer die gunstelingspeelding waaroor ons so nostalgies raak nie. Sommige het heeltemal verdwyn of is nie (in elk geval nog nie) gepatenteer nie ─ onthou julle die sweefplanke uit die 1985-rolprent Back to the Future, wat teen 2015 alledaags sou gewees het?
“Mense wat met nostalgie kyk na die evolusie van kinders se speelgoed sal onvermydelik sien dat daar deur die geskiedenis baie verskillende invloedryke speelgoed was,” skryf Patricia Sarkar op die Geeks-webblad.
In elk geval, kom ons boekstaaf kortliks die stamboom en evolusie van speelgoed om te kyk watse veranderinge ontstaan het ─ en watter uitvindings vandag nog in gebruik is.
“Die massaproduksie van speelgoed het tydens die Industriële Revolusie begin. Dit het hul koste verlaag sodat die meeste gesinne vervaardigde speelgoed vir hul kinders kon gee. Die eerste legkaart is teen die middel van die 1700’s vrygestel en alfabetblokkies is teen die laat 1800’s gepatenteer,” skryf Lynne Huysamen op die ouerskapwebblad www.kaboutjie.com.
Sarkar sê teen die laat 1800’s het sommige van die gewildste speelgoed balle en hoepels ingesluit wat uit ʼn verskeidenheid materiale vervaardig is.
Volgens Huysamen het daar in die 20ste eeu ʼn oorvloed van speelgoed ontstaan. “Plasticine, Meccano en speelgoedkarretjies het die nuwe gunstelinge geword en sagte speelgoed wat geliefkoos kan word het in die vroeë 1900’s die lig gesien, met teddiebere heel boaan die lys.”
Sarkar voeg by dat hobbelperde, poppe, trapkarre en verskeie tipes speelterreintoerusting in die vroeë 1900’s die lig gesien het.
Tiki-toki.com berig dat Crayola in 1903 met die goeie ou vetkryt te voorskyn gekom het. Mag hulle geseënd wees, want kryt word natuurlik vandag nog gebruik en leer miljoene kinders om in te kleur, teken en skryf nog voordat hulle skool toe gaan. Die veel geliefde teddiebeer word ook in dieselfde jaar gebore. ʼn Interessante en minder bekende feit is dat die teddiebeer vernoem is na die Amerikaanse president Theodore Roosevelt, wie se bynaam “Teddy” was.
Sarkar wys daarop dat die jojo, wat na bewering in Griekeland of China ontstaan het, in die 1920’s gekommersialiseer geraak het, nes vingerverf en windbukse. Al hierdie speelgoed, miskien in ʼn effens ander vorm en houding, word vandag steeds baie gebruik, nes die bordspeletjie Monopoly, wat in 1933 uitgebring is.
“Plastiek- en metaalspeelgoed het na die Tweede Wêreldoorlog algemeen geraak en in die 1950’s het Lego, Barbie-poppe en skaatsplanke te voorskyn gekom,” sê Huysamen. Die Slinky (ʼn heliese veer wat rek en op en af kan spring) en ʼn ander gunstelingbordspeletjie, Scrabble, is ook in die naweë van Wêreldoorlog II ontwikkel.
Die goeie ou Frisbee, Barbie-poppe en Lego is in die tweede helfte van die 1950’s vrygestel. In 1977 het Rubik se kubus bygekom. “Dit is niks ongewoon om vandag nog kinders en volwassenes hulle met hierdie speelding te sien vermaak nie,” sê Sarkar.
In die 1980’s is Pictionary, ʼn woordraaispeletjie, en verskeie figuurtjies uit TV-reekse soos Masters of the Universe vrygestel. In die 1990’s het die Super Soaker (ʼn speelgoedgeweer wat water met groot krag uitskiet), Power Ranger-figure en rekenaarspeletjies gewild geraak.
Baie het in die 21ste eeu verander, hoewel baie beproefde speelgoed in hul oorspronklike vorm oorleef het of die grondslag gelê het vir wat sou kom. “So, hoeveel het die vooruitgang van moderne tegnologie die evolusie van kinderspeelgoed verander? Dit sal moeilik wees om te stry dat kinders van die 21ste eeu beslis anders speel as dié van vorige eeue,” sê Sarkar.
Sy verklaar dat dit dalk regstreeks toegeskryf kan word aan die vooruitgang van tegnologie, soos groter toegang tot die internet, tuisvideospeletjiestelsels, en selfs slimspeelgoed. “Byvoorbeeld: die eerste poppe waaraan kinders blootgestel is, was nie veel meer as lewelose voorwerpe waar ʼn kind sy verbeelding moes gebruik om pret te hê nie. Vandag het poppe en baie ander speelgoed hul eie intelligensiesagteware via interne elektronika.”
Sy wys op ʼn Amerikaanse oorsig van 2014 wat gevind het dat die gebruik van raakskermtoestelle baie tradisionele speelgoed getroef het waarmee kinders jonger as twaalf jaar vir dekades gespeel het.